钦定古今图书集成/明伦汇编/闺媛典/第040卷 > 魏芒慈母
## 钦定古今图书集成/明伦汇编/闺媛典/第040卷 > 魏芒慈母

按刘向《列女传》，魏芒慈母者，魏孟阳氏之女，芒卯之
后妻也。有三子，前妻之子五人皆不爱，慈母遇之甚
异，犹不爱。母乃命其三子不得与前妻子齐，衣服饮
食，起居进退甚相远，前妻之子犹不爱。于是前妻中
子犯魏王令当死，慈母忧戚悲哀，带围减尺，朝夕勤劳，以救其罪。人有谓慈母曰：“‘何勤劳忧惧如此’？慈母”
曰：“如妾亲子，虽不爱妾，犹救其祸而除其害，独于假
子而不为，何以异于凡母？其父为其孤也，而使妾为
其继母，继母如母，为人母，不能爱其子，可谓慈乎？亲
其亲而偏其假，可谓义乎？不慈且无义，何以立于世？
彼虽不爱妾安可以忘义乎？”魏安釐王闻之，高其义
曰：“慈母如此，可不赦其子乎？”乃赦其子，复其家。自此
五子亲附慈母，雍雍若一。慈母以礼义之渐，率导八
子，咸为魏大夫卿士，各成于礼义。君子谓慈母一心。
《诗》云：“鸤鸠在桑，其子七兮。淑人君子，其仪一兮。其仪
一兮，心如结兮。”言心之均一也。鸤鸠以一心养七子，
君子以一仪养万物。一心可以事百君，百心不可以
事一君。此之谓也。